นายกรัฐมนตรียืนยันรัฐบาลพยายามแก้ปัญหาราคายางตกต่ำ จึงขอความร่วมมือสมาคมผู้ปลูกยางทั่วประเทศอย่าออกมาเคลื่อนไหว
พลเอก ประยุทธ์ จันทร์โอชา  นายกรัฐมนตรี กล่าวถึงกรณีปัญหาราคายางพาราตกต่ำว่า ที่ประชุมคณะรัฐมนตรีมีมติเห็นชอบขยายระยะเวลามาตรการการช่วยเหลือเกษตกรชาวสวนยางพารา 4  มาตรการ ซึ่งเคยดำเนินการก่อนหน้านี้ โดยในวันพรุ่งนี้ (14 มิ.ย.2560) รัฐมนตรีว่าการกระทรวงเกษตรและสหกรณ์ จะชี้แจงถึงมาตรการให้ความช่วยเหลือต่างๆ ซึ่งอาจมีมาตรการช่วยเหลือเพิ่มเติม ทั้งนี้ เห็นว่าปัญหาส่วนหนึ่งเกิดการจากซื้อขายในตลาดล่วงหน้า ซึ่งเหมือนรูปแบบการลงทุนในตลาดหลักทรัพย์ จึงทำให้ราคายางแกว่งตัว แม้จะเป็นไปตามกลไกการค้าเสรี แต่รัฐบาลจะหาแนวทางในการแก้ไขปัญหา
 


 ทั้งนี้ นายกรัฐมนตรี ยืนยันว่า มาตรการที่ออกมาก่อนหน้านี้ ทำให้ราคายางพาราปรับสูงขึ้น แต่จำเป็นต้องขอความร่วมมือจากผู้ประกอบการด้วย พร้อมทั้งต้องมีการเตรียมการรองรับการเปิดกรีดยางในฤดูกาลใหม่ ส่วนกรณีที่สมาคมผู้ปลูกยางทั่วประเทศ เตรียมเคลื่อนไหวชุมนุมเรียกร้องให้รัฐบาลแก้ปัญหา โดยอาจจะมาชุมนุมที่กรุงเทพมหานครนั้น นายกรัฐมนตรีขอความร่วมมือว่าไม่ควรออกมาเคลื่อนไหว ซึ่งัฐบาลจะหาแนวทางแก้ปัญหาให้ ซึ่งหลายกรณีมีความคืบหน้า
 
        

นอกจากนี้ นายกรัฐมนตรี เห็นว่า ไม่มีความจำเป็นต้องปรับรัฐมนตรีว่าการกระทรวงเกษตรและสหกรณ์ออกจากตำแหน่ง เพราะที่ผ่านมา ก็พยายามทำหน้าที่อย่างเต็มที่แล้ว